**Шабдан Ата атындагы жалпы билим берүү орто мектебинде 2021-2022-окуу жылында 1-чейрекке карата тирбия иштери боюнча аткарылган аштин   
 Маалымдамасы**

Шабдан Ата атындагы жалпы билим берүү орто мектебинде 2021-2022-окуу жылында ар бир класска класс жетекчилер бекитилип, 21 класс комплект түзүлдү. 15-сентябрда “Билим күнүнө” карата салтанаттуу линейка өткөрүлдү. Линейкадан кийин 1-11-класстарга Эгемендүүлүк күнүнө карата “Мекеним менин Кыргызстан” аттуу тарбия сааттар өтүлдү. Класс жетекчилер тарабынан окуучулар тууралуу жалпы маалымат алынды. Ар бир окуу жылына ылайыкталган класс жетекчилердин тарбия иштери боюнча журналдары бар. Класс жетекчилер өз класст арында класс активдерин шайлап, китеп менен камсыз кылышты. Турмуш шарты начар, жетим, соц.жетим, майып балдардын тизмелери такталып отчет берилди.   
 Класстын тарбия сааттары 1-4-7а-класстары үчүн бейшемби күнгө, 5-11-класстарга жума күнгө мектептин расписаниесине коюлуп, класстан тышкаркы жүргүзүлүүчү иш-чаралардын болжолдуу темалары кабыл алынды. Окуучулардын бош убактысын туура пайдалануу үчүн атайын ийримдер ачылды. Мугалимдер үчүн да атайын дежурствонун графиги илинди. Тарбия сааттар өз убагында өтүлүп жатты. “Манас” жаштары” уюмунун мүчөлөрү шайланды. Мектеп президенти болуп 11-б класстын окуучусу Жаныбекова Камила бир добуштан шайланды. Андан тышкары “Жаш инспекторлор”, “Жаш өрт өчүргүчтөр”, “ Тимуровчулар” тобу түзүлдү. “Манас” жаштар уюму да дежурствого турушуп, күнүгө окуучулардын формасын, бет каптарын, тазалыгын жана окуу куралдарын текшерип турушту.   
 **Иш-чаралар**. 23-сентябрь Мамлекеттик тил күнүнө карата салтанаттуу линейка кыргыз тили жана адабияты мугалими М.Ч.Абышова тарабынан 6-7-класстар менен биргеликте өткөрүлдү. Анда окуучулар эне тил тууралуу ыр саптарын айтышып, Манас эпосунан үзүндү айтышты. Дидактикалык чыгармалар боюнча макал-ылакап, жаңылмач айтышуу, акыйнек айтышуу да болду. Комузда кол ойнотулуп, “Даткайым” бийчилер тобу бий бийлешти. Ошондой эле 9-класстын окуучусу Эсенканованын аткаруусундагы Нурлан Насиптин “Эне тилим” аттуу ыры жаңырды. Иш-чаранын өтүлүшү канааттандырарлык деп бааланды.  
 24-сентябрь күнү Мамлекеттик тилдин 32 жылдыгына карата бир айлык иш-чаранын алкагында башталгыч класстын мугалими Ж.Акматылдаева тарабынан даярдалган “Кыргыз тил майрамы” аталыштагы иш-чара болуп өттү. Окуучулар тилди даңазалаган ырларды көркөм айтышып, макал-ылакап, жаңылмач, табышмак айтышуу менен коштолду. Жандуу үн менен ыр ырдап, кыздар бий бийлешти. Көрүүчүлөрдүн купулуна толгон бул “Акыйнек” айтышуу Темирканов Гүлжигиттин жана Каныбекова Ажардын аткаруусундагы чыгарма болду. Жалпысынан иш-чаранын өтүлүшү жакшы деп бааланды.   
 “Манас” жаштар уюму 1-октябрь карылар күнүнө карата мектепте иштеп жатышкан чоң апаларын, чоң аталарын куттукташты. Ал эми “Тимуровчулар” командасынан 8-б класс Саадат эжейди куттуктап барышып, үй жумуштарына жардам берип кайтышты. 8-а класс Майраш апаны куттуктап барышты.  
 Ушул эле “Манас” жаштар уюму тарабынан уюштурулган 5-октябрь мугалимдер күнүнө карата “Мугалим- мөмөлүү дарак” майрамдык куттуктоо болуп өттү. Баардыгы тизилип алышып, мугалимдерди эшик алдынан музыканын коштоосунда жана чакан белектерин тартуулоо менен тосуп алышты. Бул күнү “ Дублер” күнү уюшулуп, 7-11-класстын окуучулары мугалимдердин сабактарына дублерлук кылышты. Бул да болсо жагымдуу маанай тартууланды. Андан тышкары мектеп жамаатынан районго барышып, грамота сыйлыктар менен сыйланып кайтышты. Алар: А.Б.Сайнидинова “Эл агартуунун отличниги”, К.Ш.Кучкачева акимияттын, Г.Б.Сулайманова райондун, АОнун грамотасын алды. Ошондой эле А.А.Карагулова менен Т.Т.Абдраимова АОнун грамота сыйлыктарын алып кайтышты.  
 “Күз берекеси” деген темадагы кол өнөрчүлүк 1-8-класстар арасында болуп өттү. Аларга баардык катышкандарга грамота берилип, жакшы деп табылган буюмду жасаган окуучулар кичинекей белектер тартууланды.  
 Ал эми 4-ноябрда 11-а класс тарабынан уюшулган “Күзгү балл” кечеси болуп өттү. Класс жетекчиси Г.А.Тентимишова тарабынан даярдалган кечеге 9-11-класстын окуучулар катышышты. Белгилүү клиптерден аткаруу менен саламдашып алышып, өздөрүнө бөлүнгөн кинолордон тартылган видео-ролик көрсөтүлдү. Көрүүчүлөрдүн купулуна толуп, жакшы деп бааланган кинолор: 10-б класстын “Жора Гуля” киносу жана 11-б класстын “Супер кудалар” киносу болду. Ар түрдүү бийлерди тартуулашты жана дубал газеталарга упай берүү менен кеченин катышуучуларына орундар берилди. Натыйжада 1-орунга 10б, 11б, 2-орун 10-а, 3-орун 9-класстар татыктуу болду. Кеченин өтүлүшү жакшы деп бааланды.  
 **Класстык сааттар.** Райондон келген буйруктун негизинде “Балдар биздин планетанын келечеги” аттуу тарбия сааттар өтүлдү. “Электр энергиясынан коргонуу” жана “Жолдо жүрүүнүн эрежелери жана темир жол коопсуздугу” аттуу сабактар өтүлдү. Калган сабактар өз графиги менен өтүлүп жатты.  
 23- 24-сентябрда тил күнүнө карата класстык сааттар өтүлдү. Орус тили жана адабияты мугалими Миргул Капарбековна 10-б класска “Эне тилим-тирегим” аттуу кыргыз тилинде окуучулары менен биргеликте даярдалган ачык тарбия сабак өтүп берди. Сабак жалпысынан канааттандырарлык деп бааланды.  
 7-а класска М.Ч.Абышова “Карылар үйдүн –куту” деген аталыштагы ачык сабак өтмөк. Өз убагы менен өтүлбөй калды. Бул чейректе өтүп берет.  
 7-б класска Г.Б.Сулайманова 15-октябрь күнү “ Таза колду жуунун бүткүл дүйнөлүк күнүнө” карата ачык сабак өтүп берди. Сабактын өтүлүшү жакшы деп бааланды.  
 **Буйруктардын негизинде аткарылган иштер**: “Балдар- биздин планетанын келечеги” аттуу иш пландын негизинде сүрөт тартуу сынагы сүрөт мугалими С.Бозумов тарабынан болуп өттү. Жыйынтыгы чыгарылып, жакшы деп табылган сүрөттөргө мектептин грамоталары берилди.   
 “Тазалыкты сактайбыз” аттуу бир айлык иштин алкагында мектептин тегерегин тазалоо, “Дени сак жашоо” аттуу жүрүшкө медиктер менен бирге чыктык. Окуучулардын бет кап жана антисептик колдонуусун көзөмөлдөө дайыма болуп турду.  
 “Жарандык коргонуу” боюнча машыгуу болду. Машыгууну АЧД сабагынан берген мугалим алып барды. Ошондой эле “Куткаруучулар” деген аталыштагы сүрөт тартуу сынагы болду. Ошондой эле “Куткаруучулар ким?”деген аталыштагы ыр жазуу сынагы жарыяланып, жыйынтыгында 10-а класстын окуучусу Беделбаева Айдананын калемине таандык ыр тандалып алынды жана ага мектептин грамотасы берилди.  
 “Кутурма оорусун алдын алуу” боюнча жат жазуу 5-6-7-8-класстардан кыргыз жана орус тилинде алынды. Жалпысынан 70 окуучу жазган. **Күндөлүк жана окуу китептери боюнча:** “Манас” жаштар уюмунун илим-билим камитети тарабына октябрь айында башталгыч класстардын окуу китептерин жана күндөлүктөрүн текшерүү болду. 5-а класста китептери сыртталган, күндөлүктөрү толтурулган. 5-б класста Исраиловдун 3 китеби жана Абытановдун бир китеби сыртталган эмес. 6-а класстан Мырзабековдун, Мирбековдун китептери сыртталган эмес. Күндөлүктөрүндө ата-энелердин колдору коюлган эмес. 6-б класста Асановдун, Маратовдун китептери сыртталган эмес. 7 окуучуда күндөлүк жок. 7-а класста Токтоболотов, Асанбековдор китептерин сырттаган эмес. 17 окуучуда күндөлүк жок. 7-б класста Султангазиев, Зарылбековдор китептерин сырттаган эмес. Алмазбековада күндөлүке жок. 8-а класстын күндөлүктөрү толгон эмес. Артуровдун, Касымкуловдун китептери сыртталган эмес. 8-б класста Ажымудинов, Салмоорбековдун китептери сыртталган эмес. Махамаджановдо жана Сиязбековдо күндөлүк жок. 9-класста Абдылдаев, Асанкулов, Абдынасиров, Билалов күндөлүктөрү жок. 10-а класста эркек балдардын күндөлүктөрү жок. Такыр китеп алып келбегендер: Тойболотов, Өзгөрүшов. 11-а класста Жунушалиев, Рустам у.Алмаз күндөлүктөрү толгон эмес, китеп да салып келишпейт. 11-б класста Бейшембаев, Чолпонбаев, Алмазбеков, Сиязбековдор күндөлүктөрү жок. Китеп аз салып келгендер: Казакбаев жана Алмазбековдор.  
2-4-класстарында баардык окуучуда күндөлүктөр бар. 2-а класста 5 окуучунун күндөлүгү толгон эмес. Ата-энелердин колдору жок. 2-б класста көпчүлүгүнүн күндөлүгү текшерилген эмес. Мугалимдин да ата-энелердин колдору жок. 3-а класстын күндөлүгү толтурулган, класс жетекчинин колк бар, ата-энелеринин колдору коюлбагандарга эскертүү берилди. 4-а класста баардык күндөлүктөр толтурулган. Класс жетекчинин колу коюлган.4-б класстагы окуучулардын күндөлүктөрү текшерилген, колдору коюлган. Ата-энелерини колдору коюлбаган окуучуларга эскертүү берилген.   
 **Тазалык боюнча** 1-чейрек ичинде ичинде окуучулардын тазалыктары, формасы, бет кап тагынуусу күнүгө текшерилип турду. Класстар күнүгө 3-сааттан кийин жана акыркы сааттан кийин жуулат. Ден соолук комитети Жангазиева Арсар жана Абдыбекова Айзада күнүгө текшерип, баа коюп турушту. Жума сайын ар бир класс өз убагы менен келип күзөткө турушту. 10-а класс гана күзөттү жакшы өткөрүшкөн жок. Класс жетекчиси да келген жок. Тазалык боюнча 1-орунду алып жүргөн таза класс деп: 5-а, 7-б,8-б, 10-б,11-а,11-бкласстары болушту. 2-орунга калган класстар чыгышты. 3 жолу акыркы орунга чыккан 8-а класс болду.  
 **Тартип бузуулар боюнча** : зарядгага кечиккендердин саны абдан көп. Сабакка кечиккендер аз. Бирден окуучу менен парламент мүчөлөрү менен биргеликте иш алып бардык. Бир жума кечиккендер азайган, кийинки жумада кайрадан эле көбөйүп кетти. Класс жетекчилер да ата-энелери менен биргеликте иш алып баруулары керек. Телефон алып келгендер болуп жатат. Аларга эскертүү гана берилип, кайрадан колдоруна берип жатабыз. Класс жетекчилер ата-энелерине келишимге кол койдуруп бериңиздер.  
 **Казына боюнча**: 1-чейрек ичинде жалпы 1165 сом чогулган. 270с снегурочка, 40с скотч, 200с файл, мугалимдер күнүнө 95 сом, күзгү көргөзмөгө белекке 495с коротулган. Азыркы учурда 165 сом калды.  
 **Тарбия журнал жана сабактын иштелмеси боюнча**: тарбия журналдар пландары менен өз убагында бекиттирилген. Сабактын иштелмелерине кол койдуруп турушат. 1-чейрекке карата тарбия иштери боюнча маалымдама жазып беришти. Сабактын иштелмесин такыр көрсөтпөгөн мугалимдер: Б.Кыйсаева жана А.Бейшембаев болушту.

Сунуш:   
1. Окуучулардын сабакка, зарядкага катышуусун көзөмөлгө алуу  
2. Окуучулардын окуу куралдарын, китептерин сабакка толук алып келүүсүн көзөмөлдөө  
3. Класстын тазалыгын көзөмолдөө  
4. Планга коюлган иш-чараларды өз убагында жоопкерчиликтүү аткаруу  
5. График боюнча дежурствону жогорку деңгээлде уюштуруу.

**Тарбия иштери боюнча директордун орун басары: К.О.Тилепбергенова**

## 